[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.4.2005

SEK(2005) 508 endelig

Udkast til

AFGØRELSE TRUFFET AF DET BLANDEDE EØS-UDVALG

om ændring af bilag XIII (transport) til EØS-aftalen

- Udkast til Fællesskabets fælles stillingtagen - (forelagt af Kommissionen)

BEGRUNDELSE

1. For at sikre den nødvendige retssikkerhed og ensartethed bør Det Blandede EØS-udvalg indarbejde al relevant fællesskabslovgivning i EØS-aftalen så hurtigt som muligt efter vedtagelsen.

2. Det Blandede EØS-udvalg bør derfor vedtage vedlagte udkast til afgørelse om ændring af bilag XIII til EØS-aftalen ved at tilføje nylig vedtagen lovgivning på transportområdet. Denne afgørelse vedrører:

32004 R 0881 : Europa-Parlamentets og Rådets forordning (EF) nr. 881/2004 af 29. april 2004 om oprettelse af et europæisk jernbaneagentur (EUT L 164 af 30.4.2004, s. 1, som berigtiget i EUT L 220 af 21.6.2004).

3. Udkastet til Det Blandede EØS-udvalgs afgørelse danner grundlag for EØS- og EFTA-staternes deltagelse i det europæiske jernbaneagentur, herunder især bestemmelserne om EØS- og EFTA-staternes finansielle bidrag, deres anvendelse af protokollen vedrørende De Europæiske Fællesskabers privilegier og immuniteter og gældende regler i henhold til protokollen, samt vilkårene for deres deltagelse i det udvalg, der nedsættes ifølge forordningen, dvs. fuld deltagelse med samme rettigheder som EU-medlemsstaterne bortset fra stemmeret.

4. I henhold til artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet Fællesskabets holdning til afgørelser, der tager sigte på at udvide fællesskabslovgivningen med væsentlige ændringer.

5. Udkastet til Det Blandede EØS-udvalgs afgørelse forelægges Rådet til godkendelse, hvorefter Kommissionen snarest muligt fremfører Fællesskabets holdning i Det Blandede EØS-udvalg.

Udkast til

AFGØRELSE TRUFFET AF DET BLANDEDE EØS-UDVALG

om ændring af bilag XIII (transport) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

1. Bilag XIII til aftalen blev ændret ved afgørelse nr. ... truffet af Det Blandede EØS-udvalg den ….[1].

2. Formålet med Europa-Parlamentets og Rådets forordning (EF) nr. 881/2004 af 29 april 2004 om oprettelse af et europæisk jernbaneagentur[2], som berigtiget i EUT L 220 af 21.6.2004, s. 3, er at øge jernbanesystemernes interoperabilitet og anlægge en fælles tilgang til spørgsmålet om sikkerhed i det europæiske jernbanesystem.

3. Agenturets arbejde kan få indflydelse på graden af interoperabilitet og sikkerhed i jernbanesektoren i Det Europæiske Økonomiske Samarbejdsområde.

4. Forordning (EF) nr. 881/2004, som berigtiget i EUT L 220 af 21.6.2004, s. 3, skal derfor indarbejdes i aftalen med henblik på EFTA-staternes fulde deltagelse i Det Europæiske Jernbaneagentur -

TRUFFET FØLGENDE AFGØRELSE:

Artikel 1

Bilag XIII til aftalen ændres som anført i bilaget til denne afgørelse.

Artikel 2

Den islandske og norske udgave af forordning (EF) nr. 881/2004, som berigtiget i EUT L 220 af 21.6.2004, s. 3, der offentliggøres i Den Europæiske Unions Tidendes EØS-tillæg, er autentiske.

Artikel 3

Denne afgørelse træder i kraft den [...], forudsat at Det Blandede EØS-udvalg har modtaget alle meddelelser i henhold til aftalens artikel 103, stk. 1.*

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, […].

På vegne af Det Blandede EØS-udvalg

Formand

Sekretærer for Det Blandede EØS-udvalg

BILAG

til afgørelse nr. […] truffet af Det Blandede EØS-udvalg

Følgende punkt indsættes efter punkt 42e i (Europa-Parlamentets og Rådets direktiv 2004/49/EF) i bilag XIII til aftalen:

‘42f. 32004 R 0881 : Europa-Parlamentets og Rådets forordning (EF) nr. 881/2004 af 29. april 2004 om oprettelse af et europæisk jernbaneagentur (EUT L 164 af 30.4.2004, s. 1), som berigtiget i EUT L 220 af 21.6.2004, s. 3.

Forordningens bestemmelser gælder i forbindelse med aftalen med følgende tilpasninger:

(a) Medmindre andet er bestemt og uanset bestemmelserne i protokol 1 til aftalen, anses det i forordningen anvendte udtryk 'medlemsstat(er)' og andre udtryk, der henviser til deres offentlige myndigheder, for udover dets betydning i forordningen også at omfatte EFTA-staterne og deres offentlige myndigheder. Punkt 11 i protokol 1 finder anvendelse.

(b) Hvad angår EFTA-staterne bistår agenturet i givet fald EFTA-Tilsynsmyndigheden eller EFTA's Stående Udvalg under udøvelsen af deres respektive opgaver.

(c) EFTA-staterne skal være passende repræsenteret i de arbejdsgrupper, der nedsættes af agenturet.

(d) Følgende stykke indsættes i artikel 23:

'EFTA-staterne anvender protokollen vedrørende De Europæiske Fællesskabers privilegier og immuniteter og de gældende regler, som er vedtaget i medfør af protokollen, på agenturet og dettes personale.'

(e) Følgende stykke indsættes i artikel 24:

‘5. Som undtagelse fra artikel 12, stk. 2, litra a), i ansættelsesvilkårene for de øvrige ansatte i De Europæiske Fællesskaber kan statsborgere fra EFTA-staterne, der råder over deres fulde borgerlige rettigheder, ansættes på kontrakt indgået med agenturets administrerende direktør.'

(f) I artikel 25, stk. 2, litra b), læses ordene 'Europa-Parlamentet, Rådet og Kommissionen' som 'Europa-Parlamentet, Rådet, Kommissionen og EFTA-Tilsynsmyndigheden'.

(g) Følgende stykke indsættes i artikel 26:

‘5. EFTA-staterne deltager fuldt ud i bestyrelsen med samme rettigheder og forpligtelser som EU-medlemsstaterne, med undtagelse af stemmeret.'

(h) Følgende stykke indsættes i artikel 33:

‘4. Når der er ført tilsyn i en EFTA-stat, sender agenturet ligeledes rapporten til EFTA-tilsynsmyndigheden.'

(i) Følgende tekst indsættes i artikel 37, stk. 1:

‘Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter anvendes i forbindelse med denne forordning ligeledes på alle agenturets dokumenter vedrørende EFTA-staterne.'

(j) Følgende stykke indsættes i artikel 38:

‘10. EFTA-staterne bidrager til den finansielle støtte fra Fællesskabet, jf. stk. 2, første led. I denne forbindelse finder procedurerne i artikel 82, stk. 1, litra a), og protokol 32 til aftalen tilsvarende anvendelse.’’

Indledende bemærkning

På tidspunktet for vedtagelsen af Det Blandede EØS-udvalgs afgørelse bør følgende ligeledes vedtages:

Fælleserklæring til optagelse i mødereferatet vedrørende Det Blandede EØS-udvalgs afgørelse om indarbejdelse af forordning (EF) nr. 881/2004 i aftalen.

'Som følge af vedtagelsen af Det Blandede EØS-udvalgs afgørelse og i afventning af dens ikrafttræden kan agenturets bestyrelse beslutte at invitere EFTA-staternes repræsentanter til at deltage i møderne som observatører'

[1] EUT L […]

[2] EUT L 164 af 30.4.2004, s. 1.

* [Ingen forfatningsmæssige krav angivet.] [Forfatningsmæssige krav angivet.]